Troels Lund Poulsen (V), 2005-01-12:
I Venstre er vi optaget af, hvordan udviklingen i Irak forløber, og derfor kan vi konstatere, at det på baggrund af SF’s forespørgsel endnu en gang er muligt at diskutere tingenes tilstand.
For det første kan vi konstatere, at terrorvirksomheden i Irak optrappes, efterhånden som vi nærmer os de afgørende situationer og begivenheder, hvor man skal tage stilling til den fremtidige magtfordeling i Irak f.eks. i forbindelse med det forestående valg, simpelt hen fordi der er terrorgrupper, fundamentalistiske grupper, som ønsker at stoppe processen frem mod valg.
For det andet mener jeg, at det er helt ude af proportioner med virkeligheden at fremstille det, som om Irakkrigen skulle være en udløsende årsag til terrorisme.
Allerede før Irakkrigen iværksatte Al-Qaeda jo terroraktioner rundtomkring i verden, mest spektakulært den 11. september 2001 i New York og i Washington.
Men vi har også før været vidne til Al-Qaeda-aktioner i Tunesien, i Kenya, i Pakistan og også på Bali.
Det er alt sammen noget, som ikke har haft nogen sammenhæng med den forestående og igangværende konflikt, som vi har i Irak.
Jeg vil i dag gerne slå meget klart fast, at når koalitionsstyrkerne i disse dage og uger kæmper hårdt for at skabe ro i forbindelse med afholdelserne af de første frie valg i Irak den 30. januar, er det hverken oprørere eller frihedskæmpere, de kæmper imod.
Det er derimod ekstremistiske grupper.
Det er grupper, som måske har været tilhængere af eller er tilhængere af den styrtede diktator Saddam Hussein.
Det er udefrakommende individer og terrorgrupper, som bestemt ikke ønsker, at Irak skal udvikle sig til at blive et frit, moderne og demokratisk samfund.
Det er middelalderlige kræfter, som ønsker, at gamle fundamentalistiske regler skal gælde igen, og at der skal være et mørke over det Irak, som vi ser blive skabt nu.
Det er alle dem, som ikke ønsker, at Irak skal stå som et lysende eksempel for de andre lande i Mellemøsten, som også har brug for, at man får indført demokrati.
Det er alle kræfter, som gennem terror prøver at dræbe uskyldige mennesker.
Lige før jul kunne vi også erfare, at Al-Qaeda i en båndoptagelse klart gav udtryk for, at de irakere, som stemmer, er vantro og fraskriver sig deres store gud.
Derudover kunne vi også konstatere, at man nu fra Al-Qaedas side klart forsøger at sætte en ny dagsorden ved klart og målrettet at være aktive i kampen i Irak.
Min pointe med det er, at Al-Qaeda-folkene tilsyneladende er stærkt involverede i de kampe, som foregår i Irak.
De hader alt, hvad der har med vestlig levevis og kultur at gøre, og derfor har de nu fundet en mulig anledning til at rekvirere og også engagere nye grupper i Irak, som ønsker at bekæmpe den koalitionsenhed, som vi har, og som Danmark støtter.
Vi må sige, at der allerede i dag bliver gjort meget.
Det arabiske initiativ er jo netop en satsning med henblik på at være med til at fremme og modernisere demokrati i den arabiske verden.
Derudover kan vi også konstatere, at et frit Irak også hænger sammen med, at man generelt i Mellemøsten koncentrerer sig om at skabe nogle nye og varige perspektiver for fred.
Derfor kan vi også kun hilse den udvikling velkommen, vi har set i Mellemøsten gennem den seneste uge, bl.a. i form af valg af ny leder for det palæstinensiske selvstyreområde og også i form af den nye brede regering, der er etableret i Israel.
Vi er klar til at fortsætte ad demokratiets vej.
Vi er klar til at være med til at sikre, at valghandlingen kan blive afholdt, for for Venstre er det afgørende, at det ikke er terroristerne, der får lov til at sætte dagsordenen.
For Venstre er det afgørende, at man ikke kan bombe sig til politisk indflydelse, og derfor er det også vigtigt for Venstre, at vi fastholder det fokus, som der allerede er sat på Irak, og at vi dermed også bliver ved med at følge det spor, som er så nødvenM039S33213397subh.fm Page 3332 Monday, February 14, 2005 12:24 PM digt, for at Irak bliver et samfund, hvor demokratiet får lov til at råde.
Jeg går selvfølgelig ud fra, at Forsvarets Efterretningstjeneste som en helt naturlig ting leverer pålidelige og troværdige oplysninger.
Jeg vil blot i den forbindelse læse lidt op af en anden del af rapporten, som hr. Villy Søvndal glemte at læse op, nemlig følgende: Sunniekstremistiske terrorgrupper har en bredere islamisk dagsorden med deres modstandskamp end de nationalistiske sunnitiske grupper.
Med det vil jeg sige til hr. Villy Søvndal, at det, som vi oplever nu, er, at der desværre er en klar dagsorden fra grupper, som ønsker, at irakerne ikke skal have det første frie valg.
Og hvorfor så det?
Netop fordi det, hvis der bliver afholdt det første frie valg i Irak den 30. januar og det forløber tilfredsstillende, så bliver dybt problematisk for de kommende terrorgrupper og også for de grupper af personer, der ønsker at blive ved med at have terrorvirksomhed, at blive ved med at fastholde den modstand.
Det er netop det, som de frygter, og derfor er det så vigtigt, at man gennemfører det frie valg.